Els xiquets i xiquetes de Carcaixent ja poden enviar la seua carta als Reis virtualment
27 de desembre de 2016

Carcaixent

L’Ajuntament de Carcaixent, a través de l’Oficina Municipal d’Ús i Promoció del Valencià, ha preparat, un any més, la Carta als Reis virtual en http://reis.promociovalencia.com perquè els xiquets i xiquetes la tinguen disponible també en ordinadors, mòbils i tauletes. Es tracta d’una campanya realitzada conjuntament amb les oficines de promoció del valencià dels ajuntaments de Carcaixent, Sueca, Tavernes de la Valldigna, Torrent i Xirivella.

L’objectiu és fomentar l'ús del valencià en estos dies tan assenyalats entre els més xicotets, que poden escriure i enviar les seues cartes en línia. D’esta manera, les xiquetes i xiquets disposen d’una plataforma interactiva que els permet acostar-se d’una forma lúdica i educativa al món dels Reis a través del vocabulari dels joguets, que són l’element central en totes les cartes que durant estos dies s’estan enviant als Reis Mags d’Orient des de totes les llars de Carcaixent. Així, per exemple, els més menuts poden jugar amb la carta i moure els joguets per la pàgina, també poden imprimir-la i enviar-la virtualment, i fins i tot poden escoltar els Reis Mags. A més a més, poden jugar a diferents jocs interactius: Relaciona joguet i text, Descobreix el joguet, Munta el Betlem, Ajuda els pastorets, Munta el Betlem i Repartiment, novetat d’esta edició.

Esta iniciativa es complementa amb el repartiment de les tradicionals cartes en paper que també ha repartit l’Oficina de Promoció per tots els centres educatius de Carcaixent a tot l’alumnat fins a 4t de primària. Les cartes es poden dipositar en les bústies reials que estan ubicades a l’Ajuntament de Carcaixent fins al 4 de gener. També, si ho prefereixen la poden entregar personalment a l’Emissari Reial que visitarà Carcaixent el dia 4 de gener, a partir de les 18.00 en el Palau de la Marquesa.